
	1.
	Likumprojekts (grozījumi)
 Likuma 5.3 pantā:
	Priekšlikums
LTRK lūdz anotācijā plašāk skaidrot, vai ar grozījumiem attiecībā ekonomikas ministra tiesībām, atbrīvot Padomes priekšsēdētāju un padomes locekli pirms termiņa, netiek radīti riski politiskai ietekmei uz neatkarīgas institūcijas darbu. LTRK ieskatā ir svarīgi saglabāt Konkurences padomes objektivitāti un neitralitāti, īpaši sarežģītu lietu izskatīšanā.
 
Piedāvātā redakcija
-
	Krišs Zvirbulis (LTRK)

	2.
	Likumprojekts (grozījumi)
 "X nodaļaTirgus dalībnieka amatpersonas atbildība43. pants. Tirgus dalībnieka amatpersonas atbildība
(1) Par tirgus dalībnieka aizliegtas vienošanās pārkāpumu ārējos normatīvajos aktos regulētā iepirkumā, kur tiek izmantots publiskais finansējums, ja konkurences tiesību pārkāpums īstenots, tirgus dalībnieka amatpersonai rīkojoties juridiskās personas interesēs, vai tās labā, rīkodamās individuāli vai kā šīs juridiskās personas koleģiālās institūcijas loceklis, balstoties uz tiesībām pārstāvēt juridisko personu vai darbojoties tās uzdevumā, Konkurences padome var piemērot šai tirgus dalībnieka amatpersonai tiesību ierobežojumu ieņemt Komerclikuma 4.2 panta pirmajā daļā noteikto amatu no viena līdz trīs gadiem.
(2) Tirgus dalībnieka amatpersonai var piemērot šā panta pirmajā daļā noteikto tiesību ierobežojumu, ja izpildās viens no šādiem apstākļiem:
1) tirgus dalībnieka amatpersona ir bijusi tieši iesaistīta pārkāpuma izdarīšanā;
2) tirgus dalībnieka amatpersona nav bijusi tieši iesaistīta pārkāpuma izdarīšanā, bet tirgus dalībnieka amatpersonai bija zināms, ka tirgus dalībnieks īsteno pārkāpumu, un tirgus dalībnieka amatpersona neveica darbības, kuras tai bija pienākums veikt, lai to novērstu;
3) tirgus dalībnieka amatpersona nezināja, ka tirgus dalībnieks ir iesaistīts pārkāpumā, tomēr tirgus dalībnieka amatpersonai konkrētajos apstākļos to vajadzēja zināt.
(3) Pret tirgus dalībnieka amatpersonu neuzsāk lietu par tiesību ierobežojuma piemērošanu, ja:
1) tirgus dalībnieks ir saņēmis atbrīvojumu vai naudas soda samazinājumu saskaņā ar dalību iecietības programmā;
2) tirgus dalībnieka amatpersona iesniedz ziņas par faktiem un apstākļiem, kas Konkurences padomes ieskatā ir pietiekamas, lai izpildītu šā likuma 9. panta piektās daļas 4. vai 5. punktā minētās procesuālās darbības vai konstatētu pārkāpumu, un nav veikusi darbības, lai piespiestu citus tirgus dalībniekus veikt darbības, ar kurām tiek pārkāpts aizliegtas vienošanās aizliegums ārējos normatīvajos aktos regulētā iepirkumā, kur tiek izmantots publiskais finansējums, un sadarbojas ar Konkurences padomi, ievērojot iesniegtās informācijas atbilstību iecietības programmā izvirzītajiem kritērijiem un šā likuma 12.1 pantu;
3) kopš konkurences tiesību pārkāpuma izdarīšanas dienas, bet, ja pārkāpums ir ilgstošs, no pārkāpuma pārtraukšanas dienas, ir pagājuši vairāk nekā trīs gadi.

44. pants. Lēmuma saturs par tiesību ierobežojuma piemērošanas lietas ierosināšanu
(1) Lēmumā norāda:
1) administratīvās lietas numuru;
2) lēmuma pieņemšanas laiku un vietu;
3) informāciju par pārkāpumu;
4) ziņas par personu, kuru lēmums skar, un šīs personas pārstāvi vai aizstāvi (ja tāds ir);
5) informāciju par personas, kuru lēmums skar, tiesībām un pienākumiem;
6) pierādījumus, kas iegūti līdz lēmuma pieņemšanas brīdim;
7) lēmuma pieņemšanas tiesisko pamatu.
(2) Lēmumu par tiesību ierobežojuma piemērošanas lietas ierosināšanu paziņo personai, kuru lēmums skar.

45. pants. Tirgus dalībnieka amatpersonas tiesības un pienākumi lietā par tiesību ierobežojuma piemērošanu
(1) Tirgus dalībnieka amatpersonai ir šādas tiesības:
1) zināt, par kāda pārkāpuma izdarīšanu tā tiek saukta pie atbildības;
2) tiesības sevi aizstāvēt pašam vai saņemt paša izvēlēta advokāta vai cita veida juridisko palīdzību;
3) iepazīties ar administratīvās lietas materiāliem, izdarīt no tiem izrakstus, norakstus un izgatavot kopijas;
4) piedalīties administratīvās lietas izskatīšanā;
5) iesniegt pierādījumus;
6) lietot valodu, kurā tā spēj sazināties, kā arī bez atlīdzības izmantot tulka palīdzību, ja šī persona neprot valodu, kurā notiek administratīvais process.
(2) Tirgus dalībnieka amatpersonai ir šādi pienākumi:
1) noteiktajā laikā ierasties Konkurences padomes norādītajā vietā;
2) noteiktā termiņā sniegt pilnīgu un patiesu pieprasīto informāciju;
3) nekavēt un netraucēt administratīvā procesa norisi;
4) paziņot Konkurences padomei par dzīvesvietas vai elektroniskā pasta adreses maiņu procesa laikā.

46. pants. Vispārīgie noteikumi tiesību ierobežojuma piemērošanai
(1) Lemjot par tiesību ierobežojuma piemērošanu un tā ilgumu, izdara lietderības apsvērumus un ņem vērā izdarītā konkurences tiesību pārkāpuma raksturu, izdarīšanas apstākļus, ilgumu, iesaistīto amatpersonu skaitu, to, vai tirgus dalībnieka amatpersona atzinusi izdarīto, vai amatpersona ir ierosinājusi pārkāpumu vai vadījusi tā īstenošanu, kavējusi pārkāpuma izmeklēšanu, pārkāpumā iesaistīto personu skaitu.
(2) Lietu par tiesību ierobežojuma piemērošanu tirgus dalībnieka amatpersonai Konkurences padome izmeklē un izskata saskaņā ar II nodaļu un VII nodaļu, ciktāl šajā nodaļā nav noteikts citādi.
(3) Uzsākot lietu par tiesību ierobežojuma piemērošanu, Konkurences padomes amatpersona informē tirgus dalībnieka amatpersonu par tās tiesībām.

47. pants. Tiesību ierobežojuma piespiedu izpilde
Ja pie atbildības sauktā persona nepilda piemēroto tiesību ierobežojumu, tā piespiedu izpilde tiek veikta šā likuma 8.1 pantā noteiktajā kārtībā."
	Priekšlikums
Latvijas Tirdzniecības un rūpniecības kamera (turpmāk – LTRK) ir iepazinusies ar Ekonomikas ministrijas precizēto likumprojektu “Grozījumi Konkurences likumā” (24-TA-2238).
Likumprojektā nav skaidri noteikts, kurā brīdī Konkurences padome var pieņemt lēmumu par tirgus dalībnieka tiesību ierobežošanu. Nepieciešams skaidri noteikt, ka tirgus dalībnieka amatpersonas atbildība var tikt konstatēta un tiesību ierobežojums var tikt piemērots ne ātrāk kā brīdī, kad Konkurences padome ar lēmumu ir konstatējusi tirgus dalībnieka konkurences tiesību pārkāpumu, proti, konstatējusi aizliegtu vienošanos starp tirgus dalībniekiem. Jo, tikai konstatējot pārkāpumu un tirgus dalībnieka konkrētās amatpersonas atbildību šī pārkāpuma īstenošanā, ir tiesisks pamats piemērot likumprojekta 43. panta 1 .daļā noteikto amatpersonas atbildību, pretējā gadījumā amatpersona tiek sodīta, pirms tiek konstatēts tirgus dalībnieka konkurences tiesību pārkāpums. Tādēļ ir skaidri un nepārprotami jānosaka, ka lietas ierosināšana pret tirgus dalībnieka amatpersonu ir jāuzsāk vienlaicīgi ar lietas ierosināšanu pret tirgus dalībnieku, kurā persona ieņem Komerclikuma 4.2 panta pirmajā daļā noteikto amatu, vai pēc lietas ierosināšanas, ja lietas izpētes laikā atklājas apstākļi, kas liecina par tirgus dalībnieka amatpersonas iesaisti pārkāpumā.
Vienlaikus nav saprotams, kā precizētā tiesību norma var paredzēt ierobežojumu amatpersonai, ja tā faktiski nezināja, ka tirgus dalībnieks ir iesaistīts pārkāpumā. Pie šādas neskaidras normas nav saprotams, kādās situācijās amatpersonas tiek uzskatītas par atbildīgām, un vai tas nepamatoti nepalielina juridisko risku
Attiecībā par 43. panta trešās daļas 2. punktu LTRK ieskatā no tā ir nepieciešams svītrot vārdus “, kas Konkurences padomes ieskatā ir pietiekamas” un “un”. LTRK ieskatā nav pieļaujams, ka iestādei var būt savs subjektīvais viedoklis, kas ir pamatā atzīt kādu personu par vainīgu vai nevainīgu. Turklāt esošā normas redakcija ir formulēta tādējādi, ka jāizpildās visiem priekšnosacījumiem, lai persona varētu pierādīt, ka tā nav veikusi pārkāpumu. Minēto pieeju faktiski var uzskatīt par vainas prezumpciju.
Lai šādu mehānismu piemērotu, ir jābūt augstākā mērā  detalizēti izstrādātiem kritērijiem, kas ļautu konstatēt amatpersonas vainas esamību, pretējā gadījumā pastāv pārāk liels risks, ka tiesību ierobežojums var tikt piemērots nepamatoti. Jāņem vērā, ka nepamatots lēmums ierobežot amatpersonas tiesības ne tikai var radīt zaudējumus iesaistītajiem uzņēmumiem un amatpersonām, bet arī būtiski kaitēs amatpersonas reputācijai. 
Tāpat norma nav attiecināma tikai uzņēmumu valdei un padomei, bet krietni plašākam personu lokam. Līdz ar to LTRK atkārtoti norāda, ka regulējumam jānodrošina, ka atbildību nes persona, kuras vaina ir pierādīta, individuāli, nevis visas tirgus dalībnieka amatpersonas.
No likumprojekta nav skaidrs, vai tirgus dalībnieka amatpersonas atbildības izskatīšanas process ir administratīvā pārkāpuma lietvedība vai administratīvā procesa lietvedība, un nav skaidra Konkurences padomes pieņemto lēmumu par tirgus dalībnieka amatpersonas saukšanu pie atbildības pārsūdzības kārtība.
 
Piedāvātā redakcija
-
	Krišs Zvirbulis (LTRK)

	3.
	Anotācija (ex-ante)
Anotācijas (ex-ante) nosaukums
	Priekšlikums
LTRK norāda, ka šobrīd no likumprojekta un tā anotācijas nav nepārprotami skaidrs, ka uzņēmumu amatpersonas būtu atbildīgas vienīgi par savu apzinātu un ļaunprātīgu rīcību. Proti, nav pieļaujama situācija, kad uzņēmumu amatpersonas varētu tikt sodītas par rīcību, ko izdarījušas uzņēmumu darbinieki, par to nezinot uzņēmumu amatpersonām.
 
Piedāvātā redakcija
-
	Krišs Zvirbulis (LTRK)



